אלכסנדר פופ

אלכסנדר פופ (באנגלית: Alexander Pope; 21 במאי 1688 - 30 במאי 1744), מגדולי המשוררים האנגלים של המאה ה-18. ידוע במיוחד בזכות מסותיו בחרוזים, תרגומיו ליצירותיו של הומרוס, והסאטירות שלו. שורות רבות משיריו נעשו מטבעות-לשון שגורות בשפה האנגלית. שירו הדידקטי "מסה על האדם", מה שנחשב במאה ה-18 ליצירת המופת שלו, הוערצה בזמנו על ידי אישים רבים, ביניהם קאנט.

קורות חיים
פופ נולד ב-1688 בלונדון להורים קתולים. חודשים מעטים לאחר לידתו אירעה המהפכה המהוללת שסילקה סופית את הקתולים מעמדות השפעה באנגליה. כקתולי נשללו מפופ הצעיר הזכות ללמוד באוניברסיטה והאפשרות לקבל חסות של פטרון. קשיים אלה עודדו אותו לבנות את עתידו ואת מעמדו במו ידיו: כנער הקדיש את זמנו לקריאה, כמתבגר יצר קשרי ידידות עם סופרים ומבקרים, וכגבר צעיר הבטיח לעצמו עצמאות כלכלית לכל חייו בזכות הצלחתם המסחרית של תרגומיו ליצירות הומרוס.

שירתו המקורית, שהקנתה לו את מעמדו כמשורר החשוב ביותר של התקופה, היא שירת שנינה סאטירית. הדבר הולם את תקופתו: שנות פעילותו של פופ הן שנות השיא והבשלות של הנאו קלאסיציזם האנגלי, שהשנינה, ההפתעה, האלגנטיות, ההישענות על דגמים יווניים-רומיים וההקפדה הז'אנרית הן מערכיו הבסיסיים. שנינה זו, wit, הייתה בסביבתו הפואטית של פופ מושג תאורטי מרכזי שמשמעיו רבים: שירה, יצירה, דמיון ספרותי, ברק, ברק-כזב, כישרון – ושנינה כפשוטה: מענה-לשון מפולפל, חד ומכתמי.

אלכסנדר פופ נפטר בשנת 1744, ככל הנראה, כתוצאה ממחלת השחפת בה חלה.

יצירותיו החשובות
 מסה על הביקורת (1711)
 יער וינדזור (1713)
 חטיפת התלתל (1712 - 1714)
 תרגום האיליאדה (1715 - 1720)
 תרגום האודיסאה (1725 - 1726)
 דנסיאדה (1728)
 מסה על האדם (1733 - 1734)
 מסות מוסר (1731-1735)

ראו גם 

 שיר תיאורי

לקריאה נוספת
 אלכסנדר פופ – מסה על השירה הפסטורלית (מאנגלית: אביעד שטיר), דחק - כתב עת לספרות טובה, כרך ח', 2017.
אלכסנדר פופ – מסה על הביקורת (נוסח עברי: צור ארליך), דחק, סדרת דרש לכתבי מופת בפואטיקה ואסתטיקה, 2019.
אלכסנדר פופ – מתוך מסה על האדם (נוסח עברי: צור ארליך), דחק, כרך טו', 2022.

קישורים חיצוניים

הערות שוליים

משוררים אנגלים
מתרגמים מיוונית
לונדון: אישים
בריטים חברי הבונים החופשיים
נוצרים רומים-קתולים
אנגלים שנפטרו משחפת
ילידי 1688
נפטרים ב-1744
מונצחים בשלט כחול של ארגון המורשת האנגלית